stanford-oval/wikipedia huggingface dataset:
סאדיאטס

| --- | --- |
 לידה:  המאה ה־7 לפנה״ס 
 פטירה:  617 לפנה״ס סרדיס, לידיה 
 
סאדיאטס, המכונה גם סאדיאטס השני היה מלך לידיה השלישי מהשושלת המרמנדית, בנו של ארדיס השני מלך לידיה. על פי הרודוטוס, הוא שלט במשך כ-20 שנים, בין 603 ל-591 לפני הספירה הוחלף על ידי בנו אליאטס.
סאדיאטס פתח במלחמה כנגד העירה האיונית מילטוס, בנו אליאטס המשיך גם הוא להיאבק במילטוס.
תיארוך השושלת המרמנדית אינו מדויק, ומבוסס על חישוב שערכו ג'ון בגנל ברי ורוסל מיגס (1975), שהעריכו כי שלטונו של גיגס היה בשנים 652-687 לפנה"ס. על פי הרודוטוס, ארדיס מלך כ-49 שנים (שלטונו הסתיים ב-603 לפנה"ס), ובנו סאדיאטס מלך 12 שנה (שלטונו הסתיים ב-591 לפנה"ס).
ניוון שרירי מתקדם

ניוון שרירי מתקדם (באנגלית: Progressive muscular atrophy או בראשי תיבות: PMA), ידוע גם בשם ניוון שרירי דושן ארן (באנגלית: Duchenne-Aran muscular atrophy), הוא תת-סוג נדיר של מחלות נוירון מוטורי (אנ') - קבוצה של מחלות ניווניות המאופיינות בפגיעה בתאי העצב המוטורים במוח, בחוט השדרה ובמסלולים האחראים על מעבר הגירוי העצבי ביניהם. במחלת ניוון שרירי דושן ארן יש השפעה רק על הנוירונים המוטורים התחתונים, והיא מהווה 4% מכלל מקרי מחלות הנוירון המוטורי, זאת בניגוד לטרשת אמיוטרופית צידית (ALS), הצורה הנפוצה ביותר של מחלות נוירון מוטורי, המשפיעה על הנוירונים המוטוריים העליונים והתחתונים. המחלה נפוצה יותר בקרב גברים.
היסטוריה

על אף היותה נדירה יותר ממחלת ה-ALS, מחלת זו תוארה בספרות קודם לכן, בשנת 1850, על ידי הנוירולוג הצרפתי פרנסואה ארן, אשר תיאר 11 מקרים של המחלה וכינה אותה בשם "אטרופיה מתמשכת של השריר". מאז התיאור הראשוני של המחלה בשנת 1850, יש ויכוח בספרות המדעית על האם ניוון שרירי מתקדם היא מחלה מובהקת עם מאפיינים משלה, או האם היא נמצאת על ספקטרום רחב יותר יחד עם ALS ומחלות נוספות השייכות למחלות הנוירון המוטורי. ז'אן-מרטין שארקוט, אשר תיאר לראשונה את מחלת ה-ALS בשנת 1870, חש כי ניוון שרירי מתקדם הוא מצב נפרד שבו חל ניוון של הנוירונים המוטוריים התחתונים ולכן צריך להתייחס אליו כישות נפרדת, ואילו ב-ALS הניוון העצבי המוטורי העליון מופיע קודם ועליו הדגש, פגיעה בנוירונים המוטורים התחתונים היא הפגיעה המשנית. בשונה ממנו, ישנם חוקרים שטוענים כי ניוון שרירי מתקדם הוא רק ALS בשלב מוקדם יותר ולכן הוא צריך להיחשב כחלק מהספקטרום.
גורמים למחלה

כמו צורות אחרות של מחלות נוירון מוטורי (אנ'), הסיבות למחלה אינן ידועות ומתבצעים מחקרים המנסים לגלות זאת. ככל הנראה יש שילוב בין גורמים גנטיים לגורמים סביבתיים, אך לא ניתן כרגע לתת תשובה ברורה ומדויקת.
סימפטומים

הסימפטומים המוקדמים של ניוון שרירי מתקדם דומים מאוד לאלה של צורות אחרות של מחלות נוירון מוטורי, זו גם אחת הסיבות שקשה לאבחן את המחלה במהירות. כתוצאה מפגיעה בנוירונים המוטורים התחתונים, הסימפטומים של ניוון שרירי דושן ארן כוללים עייפות, חולשת שרירים, פסיקולציות (קפיצות שרירים) ניוון, קשיי נשימה וירידה במשקל. לא כולם חווים את כל הסימפטומים ואין סדר מסוים. בקרב חלק מהחולים תסמינים אלו מופיעים רק בזרועות או ברגליים, ובמקרים מסוימים אפילו רק באחד מהם – מה שמקושר עם פרוגנוזה טובה יותר. בניגוד ל-ALS, מחלה זו נבדלת בהיעדר תסמינים עצביים מוטוריים גבוהים כמו רפלקסים נמרצים, רפלקס בבינסקי, ספסטיות (התכווצות יתר של שרירי הגוף) ואי יציבות נפשית. המופע של תסמינים אלו יכול לציין התדרדרות אל מחלת ה-ALS.
אבחון

אין בדיקה ספציפית אשר יכולה לקבוע באופן מוחלט אם למטופל יש המחלה, אלא האבחנה נעשית על ידי שלילת מספר אפשרויות אחרות (מחלות אחרות הנמצאות תחת קטגורית "מחלות הנוירון המוטורי"). לכן, לוקח זמן רב יותר להיות מאובחן עם ניוון שרירי מתקדם, בהשוואה ל-ALS, כ-5 חודשים יותר בממוצע, כאשר לוקח כ-15 חודשים בממוצע לאבחן את מחלת ה-ALS. אולם, ישנם אנשים שלוקח כמה שנים עד שניתנת להם האבחנה הברורה של ניוון שרירי מתקדם. על מנת לשלול אפשרויות אלו נערכות מספר בדיקות – הערכות קליניות מקיפות ובדיקת ההיסטוריה הרפואית המשפחתית, סריקות MRI ו-EMG על מנת לבדוק אם יש בעיות מבניות במוח ובחוט השדרה, ניקור מותני (בדיקת הנוזל סביב עמוד השדרה) ובדיקות דם כדי לוודא שזה לא נגרם כתוצאה ממשהו אחר. בדרך כלל, אצל חולים הסובלים מניוון שרירי דושן ארן ניתן לראות מוות נוירונלי ברוב חלקי הגוף הפגועים.
טיפול

אין תרופה למחלה, אולם טיפולים תומכים כמו פיזיותרפיה וריפוי בעיסוק עשויים לעזור לחולים במחלה למקסם את עצמאותם ולשפר את איכות חייהם. בנוסף, פעילות גופנית עשויה לסייע בגמישות ובטווח התנועה של המפרקים.
פרוגנוזה

סיכויי ההישרדות של חולים בניוון שרירי מתקדם גבוהים יותר בהשוואה ל-ALS. מחקר מצא כי שיעור ההישרדות לאחר חמש שנים בקרב החולים ב-PMA הוא 33%, לעומת 20% ב-ALS, ולאחר עשר שנים עומד על 12% בקרב חולי ניוון שרירי מתקדם, לעומת 6% ב-ALS.
החולים במחלה אינם סובלים מהשינויים הקוגניטיביים המאפיינים קבוצות אחרות של חולים הסובלים ממחלות הנוירון המוטורי.
מכיוון שמטופלים במחלת זו אינם סובלים מפגיעה אשר משפיעה על תפקודם של הנוירונים המוטורים העליונים, הם אינם נכללים בקריטריונים של מחקרים הנערכים על ידי הפדרציה העולמית בנוירולוגיה, ולכן אינם זכאים להשתתף בניסויים קליניים רבים העושים שימוש בסריקות מוח ותרופות.
בגלל נדירותה של המחלה חלק מפוליסות הביטוח לא מכירות בכך שמדובר במחלה משנת חיים ולא מבטחות אותה כנדרש, מהבחינה הזו עדיף להיות מאובחן עם ALS.
הערות שוליים

↑  Jeldican Visser, J. M. B. Vianney de Jong, Marianne de Visser, The history of progressive muscular atrophy: Syndrome or disease?, Neurology 70, 2008-02-26, עמ' 723–727 doi: 10.1212/01.wnl.0000302187.20239.93
1 2 3  L. C. Wijesekera, S. Mathers, P. Talman, C. Galtrey, Natural history and clinical features of the flail arm and flail leg ALS variants, Neurology 72, 2009-03-24, עמ' 1087–1094 doi: 10.1212/01.wnl.0000345041.83406.a2
↑  Kuniaki Tsuchiya, Michio Sano, Hidetoshi Shiotsu, Haruhiko Akiyama, Sporadic amyotrophic lateral sclerosis of long duration mimicking spinal progressive muscular atrophy exists: Additional autopsy case with a clinical course of 19 years, Neuropathology 24, 2004-09, עמ' 228–235 doi: 10.1111/j.1440-1789.2004.00546.x
1 2  P. Wicks, S. Abrahams, P. N. Leigh, T. Williams, Absence of cognitive, behavioral, or emotional dysfunction in progressive muscular atrophy, Neurology 67, 2006-11-14, עמ' 1718–1719 doi: 10.1212/01.wnl.0000242726.36625.f3
↑  J. Visser, M. de Visser, R. M. Van den Berg-Vos, L. H. Van den Berg, Interpretation of electrodiagnostic findings in sporadic progressive muscular atrophy, Journal of Neurology 255, 2008-05-19, עמ' 903–909 doi: 10.1007/s00415-008-0813-y
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
נקודת נוטר

| --- | --- |
אין תמונה חופשית
 מידע כללי
 מיקום:  אזור הברית האנטארקטית,
 קואורדינטות:  63°40′00″S 59°11′00″W﻿ / ﻿63.6667°S 59.1833°W﻿ / -63.6667; -59.1833
  (למפת חצי האי האנטארקטי מוגדלת) בסיס חנרל ברנרדו אוהיגינס ריקלמהנקודת נוטר(למפת חצי האי האנטארקטי רגילה) בסיס חנרל ברנרדו אוהיגינס ריקלמהנקודת נוטר(למפת אנטארקטיקה רגילה) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומינקודת נוטר(למפת אנטארקטיקה מוגדלת) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומינקודת נוטר
 
נקודת נוטר (באנגלית: Notter Point) היא לשון יבשה סלעית, המהווה את הקצה הצפוני של חצי האי בליצה, בקצה הצפון מערבי של חצי האי האנטארקטי, בארץ גרהאם שבאנטארקטיקה.
נקודת נוטר מהווה את הקצה המערבי של מפרץ בואון.
נקודת נוטר ממוקמת 11 קילומטרים צפונית-מזרחי מכף קיילמאן.
סלעי ביוור הם קבוצת סלעים הממוקמת 4 קילומטרים מחצי האי בליצה, באמצע המרחק שבין נקודת נוטר, לבין כף קיילמאן.
היסטוריה > מקור השם

השם, שנטבע על ידי ארגנטינה ב-1953, מנציח את תומאס נוטר, מפקד ממוצא אנגלי בטייסת של אדמירל בראון במאבק לעצמאות ארגנטינה. הוא מת בלחימה נגד המפקד הספרדי רומאטה ב-21 במרץ 1814, על סיפון כלי השיט הקטן שלו סנטיסימה טרינידד, כאשר כלי השיט שלו נחת תחת סוללות האויב.
סדר פסח בבית הלבן

ליל הסדר הראשון בבית הלבן, 2009
סדר פסח בבית הלבן היה סדר הפסח הפרטי שנערך כל שנה בבית הלבן על ידי נשיא ארצות הברית ברק אובמה. הסדר נערך בנוכחותו ועם משפחתו, חברי סגל הבית הלבן, ידידים ובני משפחותיהם. משתתפי הסדר קראו את ההגדה של פסח, דנו בנושאים הקשורים לסדר ולחג הפסח ובקשר שלהם לאירועים עכשוויים ואכלו את ארוחת החג. הסדר התקיים מדי שנה מאז שנת 2009, אז נערך הסדר הראשון שנוהל על ידי הנשיא המכהן בבית הלבן. בשנת 2017 התקיים הסדר ללא השתתפותו של הנשיא שנכנס לתפקידו באותה שנה, דונלד טראמפ. לאחר מכן נפסק הנוהג.
היסטוריה

מקורה של מסורת עריכת ליל הסדר בבית הלבן הוא ליל הסדר שנערך באופן בלתי רשמי בערב פסח תשס"ח, 19 באפריל 2008, על ידי שלושה חברי צוות זוטרים של ברק אובמה שהיה אז מועמד לנשיאות. באותו יום שהו אובמה וצוות מסע הבחירות שלו בהאריסברג, פנסילבניה לקראת הבחירות המקדימות בפנסילבניה וחברי הצוות היהודים הבינו שהם לא יוכלו לשוב לבתיהם כדי לקיים את ליל הסדר בחיק משפחותיהם. שלושת חברי הצוות, אריק לסר, הרבי זיסקינד וארון צ'אודהרי, השיגו "ערכת סדר" שכללה יין, מצות, עוגיות מקרון והגדות מארגון הלל באוניברסיטת פנסילבניה ומאוחר בלילה הם היו בעיצומו של ליל הסדר שאותו הם ערכו בחדר הפגישות במלון שרתון בהאריסברג, כאשר אובמה נכנס לחדר. "האם זה ליל הסדר"? שאל אובמה, ויחד עם קבוצה של חברי צוותו הלא יהודיים הוא הצטרף לקריאת ההגדה. לברק אובמה הייתה היכרות מוקדמת עם מסורת הפסח והוא נכח בלילות סדר במשך תשע השנים שקדמו לליל סדר זה. בסופו של ליל הסדר, כאשר הנאספים בירכו את הברכה המסורתית, "לשנה הבאה בירושלים", הוסיף אובמה ברכה משלו: "לשנה הבאה בבית הלבן".
בשנה שלאחר מכן, כאשר אובמה כיהן כבר כנשיא, ואותם חברי צוות נמנו על סגל הבית הלבן, עודד אותם הנשיא לקיים גם באותה שנה את ארוחת החג. ליל הסדר תשס"ט היה הראשון שנוהל בבית הלבן בראשותו של נשיא מכהן. (ב-1993 ניהלו חברי הסגל היהודים ליל סדר בבית הלבן, אך הנשיא ביל קלינטון לא נכח בו). מרכזיית הבית הלבן הוצפה בשיחות של אנשים שביקשו לקבל הזמנה לסדר. כעשרים איש הסבו לשולחן הסדר בחדר האוכל המשפחתי הישן, קראו את ההגדה ואכלו מאכלי סדר מסורתיים. בנותיו של הנשיא, מליה וסשה אובמה, בהיותן הצעירות ביותר מבין המסבים, עסקו בחיפוש האפיקומן ושאלו את ארבעת הקושיות. מסורת עריכת ליל הסדר בבית הלבן המשיכה מאז עד 2017.
בעת ביקורו בישראל ב-2013, הצהיר הנשיא אובמה שהוא הכניס את מסורת ליל הסדר לבית הלבן כדי לערוך היכרות לבנותיו עם סיפור יציאת מצרים, שעקרונותיו תואמים להשקפותיו האישיות. הנשיא אמר:
"עבור האפרו-אמריקאים, סיפור יציאת מצרים היה הסיפור המרכזי, אולי הנושא העיקרי ביציאה מכבלי העבדות לחירות ולכבוד אנושי. זהו סיפור שחשוב עבור התנועה לזכויות האזרח עד היום. עבורי באופן אישי, בתור מי שגדל במקומות נידחים בעולם ללא שורשים יציבים, היווה סיפור זה מקור לגעגועים לבית"
בין המסורות שהתפתחו בליל הסדר בבית הלבן ניתן למנות את החיקוי של פרעה שמבצע הנשיא, הנאום של צ'אודהרי אודות הכורך והצפנת האפיקומן תחת עיניהם הפקוחות של אנשי השירות החשאי. הסדר עצמו התקיים באופן "יעיל וקצר, בניגוד לסדר יומו הצפוף של הנשיא". ב-2016, בשנתו האחרונה של הנשיא אובמה בבית הלבן, התקיים ליל הסדר בבית הלבן ב-26 באפריל (ג' חול המועד) ולא בערב פסח עצמו, עקב ביקורו המתוכנן מראש של הנשיא בערב הסעודית שבעטיו לא ניתן היה לקיים את ליל הסדר בנוכחותו בערב פסח או בערב יום טוב שני של גלויות.
בערב פסח תשע"ז, 10 באפריל 2017 נערך בבניין משרדים הסמוך לבית הלבן סדר פסח בהשתתפותם של עובדים יהודים מסגל הבית הלבן. שלא כמו בתקופת כהונתו של הנשיא אובמה, התקיים האירוע ללא השתתפותו של הנשיא דונלד טראמפ ואף ללא השתתפותם של חתנו היהודי, ג'ארד קושנר ושל ביתו שהתגיירה, איוונקה טראמפ, שבחרו לקיים את סדר הפסח בחיק משפחתם. גם בערב פסח תשע"ח, 30 במרץ 2018, לא נערך בבית הלבן סדר הפסח ובערב החג שהו הנשיא ומשפחתו בחופשה בפלורידה.
נושאי הסדר

משתתפי ליל הסדר בבית הלבן, רבים מהם אפרו-אמריקאים, היו מודעים להקבלה בין סיפור יציאת מצרים לבין סיפורה של התנועה לזכויות האזרח בארצות הברית. המוטיבים של צדק חברתי, מאבק וחירות, עולים לעיתים קרובות במהלך השיחה על שולחן החג. כאשר הגיעו המסבים לסדר לאמירת "שפוך חמתך", הם נהגו לצטט בנוסף את הצהרת האמנציפציה.
גם בחירת הכלים לשולחן הסדר הייתה סמלית. ב-2009 בחרו המסבים להשתמש בכלי הכסף המצויים בבית הלבן מאז ימי ממשל טרומן, לזכר הנשיא הארי טרומן שהיה הנשיא שהכיר במדינת ישראל וב-2013 העניקה אשת ראש ממשלת ישראל, שרה נתניהו לנשיא קערת ליל הסדר ומאז נעשה בה שימוש מדי שנה. המסבים לסדר נהגו לקרוא בהגדת מקסוול האוס, שבה נעשה שימוש רחב בבתים יהודיים רבים בארצות הברית.
תפריט הסדר

תפריט ליל הסדר בבית הלבן כלל מאכלים יהודיים מסורתיים הנהוגים בחג הפסח, כמו געפילטע פיש, חרוסת, מרק עוף עם קניידלעך, חזה בקר, קוגל תפוחי אדמה ועוגיות מקרון. סלטים ותוספות משלימות את התפריט. אריק לסר נהג לדאוג למצה שמורה מבית חב"ד בספרינגפילד, מסצ'וסטס. כמו כן הושם דגש על מתכונים משפחתיים. ב-2015 בושלו הקניידלעך על ידי סבתו של זיסקינד, סופלה גזר הוכן על ידי אמו של לסר וגנאש פטל הוכן על ידי אמו של צ'אודהרי. התפריט כלל מאכלים הן מהמטבח האשכנזי והן מהמטבח הספרדי. האוכל בליל הסדר לא היה כשר אך הוא הוכן ב"סגנון כשר" (Kosher style). החל משנת 2014 הוזמן שף אורח כדי לתאם את עריכת התפריט עם צוות השפים של הבית הלבן.
המסבים לסדר

שלא כמו טקס חנוכה בבית הלבן, ליל הסדר בבית הלבן לא היה אירוע פוליטי. רשימת האורחים לא כללה רבנים, לוביסטים יהודים, חברי קונגרס, או נציגים של מדינת ישראל. רשימת האורחים כללה כעשרים איש והרכבה היה דומה פחות או יותר מדי שנה. הנוכחים בסדר כללו את משפחת אובמה, חברי סגל הבית הלבן ובני משפחותיהם וידידי המשפחה הנשיאותית, יהודים ולא יהודים.
ראו גם

טקס חנוכה בבית הלבן
ארוחת האפטאר בבית הלבן
הערות שוליים

1 2 3 4 5 6 7 8 9 10  Raushenbush, Paul Brandeis (14 April 2014). "How Three Jewish Junior Obama Staffers Brought The First Passover Seder To The White House". The Huffington Post. Retrieved 3 April 2016.
1 2  Kantor, Jodi (27 March 2010). "Next Year in the White House: A Seder Tradition". The New York Times. Retrieved 3 April 2016.
1 2  Cook, David T. (25 March 2013). "Why Obama, a Christian, hosts a Passover seder each year at White House". The Christian Science Monitor. Retrieved 3 April 2016.
1 2  Lee, Carol E.; Parnes, Amie (8 April 2009). "Obama to host Seder at W.H.". Politico. Retrieved 3 April 2016.
↑  Zeleny, Jeff (9 April 2009). "Obama Hosts Seder Dinner at White House". The New York Times. Retrieved 3 April 2016.
1 2 3 4 5 6  Ferst, Devra (21 March 2013). "How is the White House Seder Different from All Others?". The Forward. Retrieved 3 April 2016.
1 2 3 4 5  Fabian, Jordan (3 April 2015). "Iran deal, Israeli tensions put focus on White House Seder". The Hill. Retrieved 3 April 2016.
↑  "Obama to host late Passover seder this year". Jewish Telegraphic Agency. 19 April 2016. Retrieved 12 May 2016.
↑   אמיר תיבון, לראשונה זה שמונה שנים: נשיא ארה"ב לא השתתף בארוחת ליל הסדר, באתר הארץ, 11 באפריל 2017
↑  Nicole Goodkind, Trump Opts Out of Passover Seder For Second Year in a Row, newsweek, April 1st 2018
1 2 3 4 5  Nosanchuk, Matt (3 April 2015). "Celebrating Passover at the White House". The White House. Retrieved 3 April 2016.
↑  Dovere, Edward Isaac (15 April 2016). "Obama's final White House Seder will be late". Politico. Retrieved 18 April 2016.
↑  Mozgovaya, Natasha (19 April 2011). "Matzah Balls at the White House: Obama Hosts Third Passover Seder". Haaretz. Retrieved 3 April 2016.
אריק לסר, אחד מחברי הצוות היהודים של אובמה שיזמו את ליל הסדר בתקופת הבחירות המקדימות לנשיאות.
סדר פסח בבית הלבן, 2010
סול (מטבע)

| --- | --- |

 משתמשים:  פרו פרו
 סמל:  ./S
 ISO 4217:  PEN
 יחידות משנה
 1/100:  סנטימו
 מטבעות ושטרות
 שטרות בשימוש:  10, 20, 50 & 100 ולעיתים נדירות 200
 מטבעות בשימוש:  1, 2 & 5 סול   10,5, 20 & 50 סנטימוס
 בנק מרכזי
 אינפלציה:  1.5%
 בנק מרכזי:  בנק המילואים המרכזי של פרו 
 http://www.bcrp.gob.pe/
 → Peruvian inti 
 
סול או נואבו סול (סול חדש) (בספרדית: Nuevo sol) הוא המטבע הרשמי של פרו. שמו הוא חזרה אל המטבע ההיסטורי של פרו שהיה בשימוש מהמאה ה-19 ועד 1985 והוחזר בשנת 1991. מקור שמו של המטבע מהמילה הלטינית Solidus שמשמעותה מוצק, וכן מספרדית, בה פירוש המילה sol הוא שמש.
היסטוריה

בשל מצב המשק וההיפר-אינפלציה שפקדה את פרו בראשית שנות ה-80, לקראת סוף העשור הממשלה נאלצה לנטוש את מטבע האינטי ולהציג את מטבע הסול החדש.
המטבע הוכנס לשימוש ב-1 ביולי 1991 (לפי חוק מספר 25295) והחליף את האינטי בשיעור של: 1 נואבו סול = 1,000,000 אינטיס. עד כה הסול החדש שומר על אינפלציה נמוכה של 1.5%.
מאז שהמטבע החדש הוכנס לתוקף, הוא הצליח לשמור על שער חליפין יציב של בין 2.3 לבין 3.65 סול חדש לדולר אמריקני.
מתוך כל המטבעות באזור אמריקה הלטינית, הסול הפרואני חדש הוא אחד המטבעות היציבים והאמינים ביותר. הוא גם הושפע הכי פחות מהחלשות הדולר האמריקאי.
היסטוריה > מטבעות כסף

מטבעות הסול הנוכחיים הוצגו בשנת 1991 בערכים של 1, 5, 10, 20, ו - 50 סנט ו - 1 נואבו סול. מטבעות 2 ו - 5 נואבו סול נוספו בשנת 1994. למרות שמטבעות 1 - ו 5 - סנט נמצאים רשמית במחזור, הם בשימוש רק לעיתים נדירות. מסיבה זו, מטבע 1 סנט הוסר מהמחזור ב-1 במאי 2011.
בעסקאות במזומן, קמעונאים חייבים לעגל את המחיר עד ל 5 סנט הקרובים. בעסקאות אלקטרוניות משתמשים בסכום המדויק.
בכל המטבעות מופיע סמל פרו ומסביבו טקסט בספרדית: "Banco Central de Reserva del Perú" - הבנק המרכזי של פרו.
היסטוריה > שטרות כסף

בשנת 1990 הוצגו שטרות הסול החדשים בערך של 10, 20, 50, ו-100. השטרות בעריך של 200 סול הוכנסו באוגוסט 1995.
כל השטרות הם בגודל 140X65 מ"מ, ובכל אחד דיוקן של דמות פרואנית היסטורית ידועה.
הערות שוליים

↑  הבנק המרכזי של פרו, Inflation Report, May 2007, Central Reserve Bank of Peru ‏ (בספרדית)
↑  פרטי הדמויות שעל שטרות הסול, באתר הבנק המרכזי של פרו (בספרדית)
ניקי בלונסקי

| --- | --- |

ניקי בלונסקי, 2008
 לידה:  9 בנובמבר 1988 (בת 35) גרייט נק, ארצות הברית 
 מדינה:  ארצות הברית 
 תקופת הפעילות:  מ-2007 
 מקום לימודים:  תיכון ג'ון ל. מילר  Village School  William A. Shine Great Neck South High School 
 פרופיל ב-IMDb
 
ניקול "ניקי" בלונסקי (באנגלית: Nicole "Nikki" Blonsky; נולדה ב-9 בנובמבר 1988) היא שחקנית, זמרת ורקדנית אמריקאית ממוצא יהודי. היא ידועה בעיקר בשל תפקידה בתור טרייסי טורנבלד בסרט "היירספריי" (2007), תפקיד אשר הקנה לה מועמדות לפרס גלובוס הזהב לשחקנית הטובה ביותר.
ביוגרפיה

בלונסקי נולדה וגדלה בגרייט נק בלונג איילנד שבניו יורק. בתה של קארן, עוזרת בית ספר, ושל קארל בלונסקי, עובד עירייה במחוז בקרת זיהום המים בכפר. אביה הוא יהודי, ואילו אמה היא קתולית. יש לה גם אח, ג'ייק.
בלונסקי סיימה את בית הספר התיכון ביוני 2005. היא הייתה פעילה בספרייה המקומית ועבדה בחנות גלידה, לפני שלוהקה לסרט "היירספריי".
קריירה

בשנת 2007 לוהקה בלונסקי לתפקיד הראשי של טרייסי טורנבלד בסרט המוזיקלי "היירספריי". הסרט הוא עיבוד של מחזמר בעל אותו שם זוכה פרסי טוני משנת 2002, שנוצר על פי סרט משנת 1988 בשם "היירספריי", שנכתב על ידי ג'ון ווטרס.
ב-2008 שיחקה בסרט הטלוויזיה "גדולה כמו מלכה" בתפקיד מגי בייקר. ב-2009 התארחה בפרק בסדרה "בטי".
ב-2010 החלה לככב בתפקיד הראשי בסדרת הטלוויזיה "Huge". בהמשך היא השתתפה בסרט הקומדיה "מחכים לנצח", שיצא לאקרנים ב-2011.
חיים אישיים

ביולי 2008, בלונסקי והוריה היו מעורבים בעימות אלים עם משפחתה של ביאנקה גולדן, מתמודדת לשעבר בתוכנית המציאות "הטופ מודל הבאה", בנמל התעופה הבינלאומי באיי טרקס וקייקוס. גולדן, בלונסקי ואביה של בלונסקי הואשמו כולם בתקיפה. באותו דצמבר בוטלו האישומים נגד בלונסקי וגולדן.
ביוני 2020, בלונסקי יצאה מהארון בתור לסבית בסרטון שפורסם ברשת החברתית TikTok עם השיר "I'm Coming Out" של דיאנה רוס. באוגוסט 2020, בלונסקי אישרה שהיא מתגוררת בלונג איילנד.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2007 | היירספריי | טרייסי טורנבלד |  |
| 2008 | הרולד | רונדה בקסטר |  |
| 2011 | מחכים לנצח | דולורס |  |
| 2013 | המורה לאנגלית | שיילה נוסבאום |  |
| 2013 | Geography Club | תרזה |  |
| 2016 | Pup Star | ליידי פאו פאו | דיבוב |
| 2017 | The Last Movie Star | פיית' קול |  |
| 2018 | Pup Star: World Tour | ליידי פאו פאו | דיבוב |
| 2019 | Ghost in the Graveyard | גברת אי |  |
| TBA | Bosco | תמי |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2008 | גדולה כמו מלכה | מגי בייקר | סרט טלוויזיה של Lifetime |
| 2009 | בטי | טרי | פרק: "Dressed for Success" |
| 2009 | Valemont | פופי בארקר | מיני-סדרה |
| 2010 | Huge | וילהמינה ריידר | תפקיד ראשי; 10 פרקים |
| 2011 | The Fresh Beat Band | דיפ פריז | פרק: "Dance Floor Superhero" |
| 2013 | סמאש | מרגו | 2 פרקים |
| 2020 | Quarantine | בילי סייקס | סדרת רשת; פרק: "Day 44" |
הערות שוליים

↑  "Movies - News - Zac Efron prepares for 'Hairspray' - Digital Spy". Digitalspy.co.uk. 2008-11-07. נבדק ב-2008-11-07.
| --- | --- |
בקרת זהויות :  BnF: cb16513253x (data)  GND: 1011854023  ISNI: 0000 0001 2352 9087  LCCN: no2007084470  MusicBrainz: ff76dd0f-d177-4de8-88f4-709c4acefd5d  SUDOC: 17779769X  VIAF: 49010710   WorldCat (עם VIAF): 49010710
סבסטיאן רודי

סבסטיאן רודי (בגרמנית: Sebastian Rudy; נולד ב-28 בפברואר 1990 בוילינגן שוונינגן, מערב גרמניה) הוא כדורגלן עבר גרמני, ששיחק בעמדות הקשר האחורי והמגן הימני.
קריירת מועדונים > שטוטגרט

רודי הצטרף למחלקת הנוער של שטוטגרט בשנת 2003, ובשנת 2007 החל לשחק בקבוצת המילואים. בקיץ 2008 חתם רודי על חוזה עם קבוצת הבוגרים של שטוטגרט, ומשחק הבכורה שלו בקבוצה נערך ב-10 באוגוסט 2008 במסגרת הגביע הגרמני, בו ניצחה קבוצתו 0–5 את הנזה לונבורג. בתחילת עונת 2008/09 ערך רודי שתי הופעות במדי הקבוצה הבכירה של שטוטגרט בבונדסליגה, אך את יתר העונה העביר בקבוצת המילואים. בעונת 2009/10 ערך רודי 13 הופעות במדי שטוטגרט, ברובן עלה מהספסל כמחליף.
קריירת מועדונים > הופנהיים

ב-23 באוגוסט 2010 עבר רודי ל1899 הופנהיים. כבר בעונתו הראשונה בקבוצה, 2010/11, הפך רודי לשחקן חשוב בהגנה של הופנהיים, כשהוא משתף פעולה בהגנה עם דויד אלאבה, אנדראס בק, מרווין קומפר ואיזק וורסה. במחזור ה-21 של העונה הבקיע רודי את שערו הראשון בהופנהיים ובבונדסליגה, בניצחון 2–3 על קייזרסלאוטרן. את העונה הזו סיימה הופנהיים במקום ה-11. בעונת 2011/12 שמרו הופנהיים ורודי על המקום ה-11 בליגה. בעונת 2012/13 ספגו רודי והופנהיים 67 שערי ליגה, וסיימו את העונה במקום ה-16, המוביל למבחני ההישרדות, לאחר שנחלצו מירידת ליגה במחזור האחרון. הופנהיים ורודי ניצחו את קייזרסלאוטרן במפגש כפול, ונשארו בליגה. בעונת 2013/14 ספגו רודי והופנהיים 70 שערים והמשיכו להציג את אחת ההגנות החלשות בליגה, אך הבקיעו 72 שערים, שניים מתוכם של רודי, וסיימו את העונה במקום התשיעי. בעונת 2014/15 השתפרה הגנתה של הופנהיים וספגה 55 שערים, כשהקבוצה מסיימת במקום השמיני. בעונת 2015/16 רודי והופנהיים סיימו במקום ה-15, מרחק נקודה אחת מהמקום המוביל למבחנים, וספגו 54 שערי ליגה. בעונת 2016/17 היה רודי חלק מעונה טובה מאוד של הופנהיים שסיימה במקום הרביעי והבטיחה את מקומה במוקדמות ליגת האלופות.
קריירת מועדונים > באיירן מינכן

ב-15 בינואר 2017 הודיעה באיירן מינכן על החתמתו של רודי לשלוש שנים, ביחד עם חברו להופנהיים ניקלאס זולה, שחתם לחמש שנים. שני השחקנים יחלו לשחק בקבוצה החל מעונת 2017/18. רודי עבר לבאיירן מינכן בהעברה חופשית, מאחר שחוזהו בהופנהיים הסתיים בתום עונת 2016/17. ב-4 באוגוסט 2017 רודי ערך את הופעת הבכורה הרשמית שלו בבאיירן מינכן במשחק הסופר קאפ הגרמני מול בורוסיה דורטמונד, שהסתיים בתיקו 2-2, והוכרע לטובתה של באיירן מינכן בבעיטות הכרעה מ-11 מטרים. רודי נבחר כאיש המשחק, לאחר ששני השערים של באיירן מינכן החלו ממסירות עומק שלו, ולאחר שהבקיע את הפנדל שלו בבעיטות ההכרעה. ב-21 באפריל 2018 הבקיע רודי את שער הליגה הראשון שלו במדי באיירן מינכן, בניצחון 0–3 על הנובר 96. בסיום אותה עונה זכה רודי עם באיירן מינכן באליפות הבונדסליגה. רודי הגיע עם באיירן מינכן באותה עונה לחצי גמר ליגת האלופות, בו הודחה הקבוצה על ידי ריאל מדריד, ולגמר הגביע הגרמני, בו הפסידה הקבוצה 1–3 לאיינטרכט פרנקפורט. רודי ישב על הספסל ולא שיחק במשחק הסופר קאפ הגרמני בו ניצחה באיירן מינכן את איינטרכט פרנקפורט בתוצאה 0–5.
קריירת מועדונים > שאלקה 04 וההשאלות להופנהיים

באוגוסט 2018, לאחר עונה אחת בלבד בבאיירן מינכן, חתם רודי בשאלקה 04 על חוזה לארבע שנים. בעונת 2018/19 ערך רודי 21 הופעות ליגה, וסיים עם קבוצתו במקום ה-14. ב-31 ביולי 2019 הושאל להופנהיים לעונה אחת. בעונה זו, 2019/20, רודי ערך 32 הופעות ליגה והבקיע שער אחד, וסיים עם הופנהיים במקום השישי בליגה. בתום עונה זו חזר רודי לשאלקה, וערך עמה שתי הופעות ליגה בהפסדים 0–8 לבאיירן מינכן ו-1–3 לוורדר ברמן בתחילת עונת 2020/21 בבונדסליגה, אך בשלהי חלון ההעברות של קיץ 2020 הושאל שוב להופנהיים לעונה נוספת, עד לתום עונת 2020/21.
ב-16 ביוני הודיעה שאלקה 04 כי השחקן יעזוב את המועדון, שנה לפני סיום החוזה המקורי. בעקבות זאת, רודי חתם לשתי עונות נוספות בהופנהיים על חוזה קבוע, בהן סיים עם קבוצתו במרכז הטבלה. בספטמבר 2023 הודיע רודי על פרישה ממשחק פעיל, ועבר לשחק בקבוצת חובבים בעיר דילסברג, הקרובה למקום הולדתו.
קריירה בינלאומית

רודי שיחק בנבחרות הצעירות השונות של גרמניה, וערך 23 הופעות במדי נבחרת גרמניה בכדורגל עד גיל 21, בהן הבקיע חמישה שערים. שניים מהשערים הובקעו באליפות אירופה בכדורגל עד גיל 21 - 2013 שנערכה בישראל, אך הנבחרת הגרמנית הודחה למרות זאת בשלב הבתים.
את הופעת הבכורה שלו בנבחרת גרמניה הבוגרת ערך רודי בתיקו 0-0 מול נבחרת פולין במשחק הכנה למונדיאל 2014, אך הוא לא זומן לסגל הגרמני למונדיאל עצמו. בהמשך, רודי ערך מספר הופעות במסגרת מוקדמות יורו 2016, אך נופה מהסגל הסופי ליורו 2016 עצמו. רודי זומן לסגל הגרמני לגביע הקונפדרציות 2017, וזכה עם הנבחרת בתואר לאחר שפתח בכל המשחקים, והיה שותף לניצחון 0–1 בגמר על נבחרת צ'ילה.
במאי 2018 זומן רודי לסגל של נבחרת גרמניה למונדיאל 2018. רודי לא שיחק בהפסד 0–1 לנבחרת מקסיקו במשחק הראשון בשלב הבתים של המונדיאל. רודי פתח בהרכב במשחק השני, בו ניצחה גרמניה 1–2 את נבחרת שוודיה, אך שבר את אפו והוחלף כבר בדקה ה-31 על ידי אילקאי גונדואן. מסיבה זו החמיץ רודי גם את המשחק השלישי, בו הפסידה גרמניה 0–2 לנבחרת דרום קוריאה. גרמניה ורודי הודחו מהמונדיאל באופן מפתיע כבר בתום שלב הבתים. הופעתו האחרונה של רודי במדי נבחרת גרמניה התקיימה בשנת 2019.